‘Het julle geen respek vir my pa?’Shane Warne. Foto: William West/AFP. Shane Warne se dogter het haar ontevredenheid met Channel Nine se planne uitgespreek om ŉmini-reeks oor die legendariese bybreekbouler te vervaardig. “Het julle geen respek vir my pa nie?” het Brooke Warne op sosiale media gevra. “Hy het soveel vir Channel Nine gedoen en nou wil julle sy lewe en dié van sy gesin dramatiseer; skaars ses maande ná sy dood.” Warne, wat 708 toetspaaltjies in ŉ roemryke loopbaan vir Australië geneem het, is vroeër vanjaar op die ouderdom van 52 jaar in Thailand dood. Die televisienetwerk het onlangs bevestig dat Warnie – ŉ mini-reeks wat uit twee episodes bestaan – volgende jaar op die kassie sal wees. Volgens Channel Nine sal die reeks die lewe van ŉ buitengewone Australiër vier – iemand wat teen 120 km/h gelewe het. “Ons het baie respek vir Shane en al sy prestasies en ons hoop dat alle Australiese burgers, onder wie Warne se gesin, sal saamstem dat die program hulde aan hom bring.” Andy Ryan, Nine se hoof van drama, meen dat Warne se lewe vir soveel intrige gesorg het. Warne vier nog ’n paaltjie. (AP Photo/Sean Garnsworthy, File) “Dit is ŉ tragedie dat Shane op so ŉ jong ouderdom moes sterf. Hy was hoegenaamd nie ŉ perfekte mens nie, maar hy was ŉ genie, ŉ vabond en ŉ rakker,” het Ryan gesê. Meer as 60 000 mense het Warne se gedenkdiens op die ikoniese Melbourne Cricket Ground bygewoon en die huldeblyke het ingestroom. “Daar was niemand soos Shane nie. Hy het op sy eie unieke manier geleef. Sy lewe is gekenmerk deur groot prestasies, maar daar was ook teleurstelling en spyt. Tog was daar altyd ŉ glimlag op sy gesig; hy was iemand wat voluit gelewe het,” het Scott Morrison, Australië se eerste minister, gesê. Allan Border, Warne se kaptein toe hy sy toetsbuiging in die vroeë 1990’s vir Australië gemaak het, het gesê dat die bybreekbouler op dieselfde vlak as sir Donald Bradman is – die wêreldbekende kolwer wat sy internasionale loopbaan met ŉ gemiddeld van 99,94 afgesluit het. “Wanneer Bradman in die span was, het Australië krieketwedstryde gewen. Dieselfde geld vir Warne,” het Border gesê.